ನಮ್ಮ ಯೋಧರ ತಡೆಯಲು ಜಗತ್ತಿನ ಯಾವುದೇ ಶಕ್ತಿಗೂ ಅಸಾಧ್ಯ : ಗಡಿಯಲ್ಲಿ ಮೋದಿ ಗುಡುಗು ಜೈಸಲ್ಮೇರ್ ರಾಜಸ್ಥಾನ, ನ.14 ನಮ್ಮ ವೀರ ಯೋಧರ ಬಗ್ಗೆ ಭಾರತೀಯರಿಗೆ ಹೆಮ್ಮೆ ಇದೆ. ನಮ್ಮ ಗಡಿಗಳ ರಕ್ಷಣೆಯಿಂದ ನಮ್ಮ ಸೇನಾ ಪಡೆಗಳನ್ನು ತಡೆಯಲು ಜಗತ್ತಿನ ಯಾವುದೇ ಶಕ್ತಿಯಿಂದಲೂ ಸಾಧ್ಯವಿಲ್ಲ ಎಂದು ಪ್ರಧಾನಮಂತ್ರಿ ನರೇಂದ್ರ ಮೋದಿ ಹೆಮ್ಮೆಯಿಂದ ಹೇಳಿಕೊಂಡಿದ್ದರು. ನಮಗೆ ಇತರರೊಂದಿಗೆ ಸಹನೆ, ಸಂಯಮದಿಂದ ಹೊಂದಾಣಿಕೆ ಮಾಡಿಕೊಳ್ಳುವ ನೀತಿಯಲ್ಲಿ ನಂಬಿಕೆ ಇದೆ. ಆದರೆ, ನಮ್ಮ ತಾಳ್ಮೆಯನ್ನು ಪರಿಶೀಕ್ಷಿಸಿದರೆ ನಾವು ದಿಟ್ಟ ಪ್ರತ್ಯುತ್ತರ ನೀಡುತ್ತೇವೆ ಎಂದು ಮೋದಿ ಮತ್ತೊಮ್ಮೆ ಖಡಕ್ ಎಚ್ಚರಿಕೆ ನೀಡಿದ್ದಾರೆ. ರಾಜಸ್ಥಾನದ ಜೈಸಲ್ಮೇರ್ನ ಲೋಂಗೇವಾಲ್ ಪೋಸ್ಟ್ನಲ್ಲಿ ಭಾರತೀಯ ಸೇನಾಪಡೆ ಜತೆ ದೀಪಾವಳಿ ಆಚರಿಸಿಕೊಂಡು ಯೋಧರಿಗೆ ಉಡುಗೊರೆ ನೀಡಿ ಸಿಹಿ ತಿನ್ನಿಸಿ ಮಾತನಾಡಿದ ಪ್ರಧಾನಿ ಮೋದಿ, ನಮ್ಮ ಹಿತಾಸಕ್ತಿಗೆ ಲವಲೇಶ ಧಕ್ಕೆಯಾದರೂ ಭಾರತ ಸುಮ್ಮನಿರುವುದಿಲ್ಲ ಎಂಬುದು ಇಡೀ ವಿಶ್ವಕ್ಕೆ ಮನವರಿಕೆಯಾಗಿದೆ ಎಂದು ಅವರು ಹೇಳಿದರು. ನಮ್ಮ ಹಿತಾಸಕ್ತಿ ಮತ್ತು ಸಾರ್ವಭೌಮತ್ವಕ್ಕೆ ಧಕ್ಕೆಯಾದರೆ ಅದಕ್ಕೆ ನಾವು ಅಗಾಧ ಬಲ ಮತ್ತು ರಾಜಕೀಯ ಇಚ್ಚಾಶಕ್ತಿಯಿಂದ ವೈರಿಗಳಿಗೆ ತಕ್ಕ ಶಾಸ್ತಿ ಮಾಡಿದ್ದೇವೆ ಎಂದು ಪ್ರಧಾನಿ ಹೇಳಿದರು. 1971ರ ಇಂಡೋಪಾಕ್ ಕದನದಲ್ಲಿ ನಮ್ಮ ಭೂ ಸೇನೆ, ವಾಯುಪಡೆ ಹಾಗೂ ನೌಕಾ ದಳಗಳು ಸಂಘಟಿತ ಹೋರಾಟ ನಡೆಸಿ ಪಾಕಿಸ್ತಾನಕ್ಕೆ ಸರಿಯಾಗಿ ಪಾಠ ಕಲಿಸಿದೆ ಎಂದು ಹೇಳಿದ ಮೋದಿ, ಈ ಯುದ್ಧದಲ್ಲಿ ಕೆಚ್ಚೆದೆಯ ಹೋರಾಟ ನಡೆಸಿದ ಜೈಸಲ್ಮೇರ್ನ ಬ್ರಿಗೇಡಿಯರ್ ಕುಲದೀಪ್ ಸಿಂಗ್ ಚಾಂದ್ಪುರಿ ಅವರ ಶೌರ್ಯ, ಸಾಹಸವನ್ನು ಗುಣಗಾನ ಮಾಡಿದ ಮೋದಿ, ಇವರು ನಮ್ಮ ರಾಷ್ಟ್ರ ದೀಪ ಎಂದು ಬಣ್ಣಿಸಿದರು. ಮುಂದಿನ ವರ್ಷ ಇಂಡೋಪಾಕ್ ಯುದ್ಧಕ್ಕೆ 50 ವರ್ಷ ಪೂರ್ಣಗೊಳ್ಳಲಿದೆ. ಲೋಂಗೇವಾಲ್ ಗಡಿಯಲ್ಲಿ ಪಾಕ್ ಸೇನೆಯನ್ನು ಮಣಿಸಿದ ನಮ್ಮ ಯೋಧರ ಸಾಹಸ ಸ್ಮರಣೀಯ ಎಂದು ಮೋದಿ ಗುಣಗಾನ ಮಾಡಿದರು. ನಿಮ್ಮ ತ್ಯಾಗವು ದೇಶದ ಜನತೆಯಲ್ಲಿ ಶಿಸ್ತು, ದೇಶ ಪ್ರೇಮ ಮತ್ತು ಸೇವಾ ಮನೋಭಾವನೆ ಮೂಡಿಸಲು ಪ್ರೇರಣೆಯಾಗಿದೆ ಎಂದು ಪ್ರಧಾನಿ ಹೇಳಿದರು. ನಾನು ಪ್ರಧಾನಿಯಾದ ನಂತರ ಪ್ರತಿ ವರ್ಷ ನಿಮ್ಮೊಂದಿಗೆ ಯೋಧರು ದೀಪಾವಳಿ ಆಚರಿಸಿಕೊಳ್ಳುವ ಸಂಪ್ರದಾಯ ಬೆಳೆದು ಬಂದಿದೆ. ನಿಮ್ಮ ಮೊಗದಲ್ಲಿ ಸಂತಸ ನೋಡಿದಾಗ ನನಗೆ ತುಂಬಾ ಆನಂದವಾಗುತ್ತದೆ. ದೇಶ ಕಾಯುವ ನಿಮ್ಮ ಕರ್ತವ್ಯ ನಿಷ್ಠೆ ಎಲ್ಲರಿಗೂ ಮಾದರಿ. ನಿಮ್ಮ ಬಗ್ಗೆ ಇಡೀ ಭಾರತಕ್ಕೆ ತುಂಬಾ ಗೌರವವಿದೆ ಎಂದು ಮೋದಿ ಹೇಳಿದರು.